MApN reacţionează față de ministerul rus al Apărării: În România nu se află aeronave militare ucrainene.
Reprezentanţii ministerului susţin că, cel mai probabil, se încearcă specularea exemplului aeronavei militare ucrainene Suhoi 27 care a solicitat, în 24 februarie, aterizarea de urgenţă în România. Conform instituţiei, şi situaţia celor 14 elicoptere ucrainene civile, neînarmate, a fost comunicată în mod transparent şi oportun.
Ministerul Apărării Naţionale (MApN) a reacţionat miercuri la afirmaţiile ministerului rus al Apărării, care ar fi acreditat ideea că în România ar fi relocate aeronave de luptă ucrainene. "Pe teritoriul României nu se află aeronave militare ucrainene", spune MApN."Cu privire la afirmaţiile purtătorului de cuvânt al Ministerului Rus al Apărării, de miercuri, 9 martie, prin care se acreditează ideea că pe teritoriul României ar fi fost relocate aeronave de luptă ucrainene, care astfel <nu iau parte la confruntări>, facem următoarele precizări: Afirmaţia este în totalitate falsă. Pe teritoriul României nu se află aeronave militare ucrainene", a transmis MApN.Reprezentanţii ministerului susţin că, cel mai probabil, se încearcă specularea exemplului aeronavei militare ucrainene Suhoi 27 care a solicitat, în 24 februarie – prima zi a invaziei ilegale a armatei ruse în Ucraina, aterizarea de urgenţă în România.MApN susţine că a comunicat cu transparenţă situaţia acestei aeronave, care a fost gestionată cu respectarea strictă a normelor legislative naţionale şi internaţionale aplicabile în astfel de situaţii. "Aeronava a fost returnată autorităţilor ucrainene, fără armament la bord şi, evident, nu se mai află pe teritoriul României", transmite ministerul. Conform instituţiei, şi situaţia celor 14 elicoptere ucrainene civile, neînarmate, a fost comunicată în mod transparent şi oportun."Autorităţile ucrainene au solicitat părţii române aprobări diplomatice de survol cu destinaţia finală Ghimbav, jud. Braşov, pentru un număr de 14 elicoptere configurate pentru executarea misiunilor civile, nefiind înarmate, în scopul efectuării operaţiunilor de mentenanţă la Airbus Helicopters România, potrivit contractelor în vigoare. În urma primirii aprobărilor de survol din partea autorităţilor române, pentru toate cele 14 elicoptere au fost depuse marţi, 8 martie, şi miercuri, 9 martie, planuri de zbor în sistemul de trafic aerian civil, aeronavele aflându-se deja la destinaţia finală", a anunţat MApN.